
Sülysáp Város Önkormányzata Képviselő-testületének

2018. január 25-én tartandó munkaterv szerinti ülésére

20. napirendhez

Tárgy:
Csatlakozás a „Védjük meg településeinket, védjük meg hazánkat” felhíváshoz
Tisztelt Képviselő-testület!

Az elmúlt időszakban több rendezvényen részt vettem, ahol meggyőződhettem arról, hogy milyen veszélyeket rejt a Soros György által finanszírozott bevándorláspolitika, amely most aktuálisan a civil szervezeteinket veszélyezteti. Ugyanis a legújabb hírek szerint Soros György az általa korábban megjelentetett terv végrehajtása érdekében bevándorlásszervező-irodákat kíván nyitni a magyar városokban, és több százezer dollárt oszt szét ezekben a hetekben, hogy felépítse vidéki hálózatát. Ez a terv valamennyi magyar településre, így Sülysápra nézve is rendkívül veszélyes, mert általa veszélybe kerülne a mindennapok biztonsága.
Sülysápon büszkék lehetünk arra, hogy az elmúlt negyed században aktív civil élet alakult ki településünkön, ami a mindenkori hivatalban lévő polgármester és képviselő-testületi többség pártállásától függetlenül mindig élvezte az önkormányzat támogatását. A képviselő-testület ugyanis mindig nagyra becsülte és értéknek tekintette – amit időről időre anyagi támogatásával is kifejezett – az élet számos területén tevékenykedő helyi civil szervezeteket, az azokat alkotó önszerveződő közösségeket és az ezekben végzett önkéntes munkát.

Ezek alapján nyilvánvalóan kötelességünk – a település érdekében is –, hogy a helyi civil szervezeteket megvédjük attól az aktuálisan fenyegető veszélytől, hogy Soros György spekulációs ügyletekből származó vagyonából felvásárolja azokat, és rájuk kényszerítse betelepítéspárti ideológiáját. 
Ezzel kapcsolatosan a különböző önkormányzati szövetségek, szerveződések a mellékelt felhíváshoz való csatlakozást javasolják, amit én magam is támogatok, és a javaslat megtárgyalását követően lehetőség szerint ezt kérem a Képviselő-testülettől is.

…/2018. (I. 25.) ÖKT határozati javaslat

Sülysáp Város Önkormányzatának Képviselő-testülete csatlakozva a „Védjük meg településeinket, védjük meg hazánkat” felhívásban foglalt kezdeményezéshez, és ezzel meggyőződése szerint a Sülysápon élők érdekeit képviselve
1./ elutasítja a Soros-tervet (a felső korlát nélküli, kötelező betelepítési kvóta alkalmazását), és azt, hogy a településünkön bevándorlás-szervező irodát vagy migránstábort működtessenek,

2./ a településekre komoly fenyegetést jelentő tömeges betelepítés veszélye miatt felkéri Magyarország Kormányát, hogy szükség esetén jogszabályokkal lépjen fel a Soros-terv és a bevándorlás-szervező Soros-szervezetek ellen.
Határidő: azonnal
Felelős: polgármester
Sülysáp, 2018. január 18.


Horinka László s.k.


polgármester

MELLÉKLET

FELHÍVÁS

VÉDJÜK MEG TELEPÜLÉSEINKET, VÉDJÜK MEG HAZÁNKAT!

Mi, magyar polgármesterek a kormányhoz és hazánk valamennyi önkormányzatához fordulunk annak érdekében, hogy együttes erővel, összehangoltan lépjünk fel a Soros-tervvel és a bevándorlásszervező Soros-szervezetekkel szemben. Lépjünk fel közösen azért, hogy megőrizzük a magyar falvak és városok s a magyar emberek biztonságát és jövőjét!

A magyar emberek elsöprő többsége teljesen világossá tette, nem akarja, hogy hazánk bevándorlóország legyen. Szeretnék, ha gyermekeink és unokáink továbbra is egy biztonságos országban nőhetnének fel. Nekünk, polgármestereknek kötelességünk, hogy a településünk és az ott élők érdekét képviseljük, és legfontosabb feladatunk, hogy megőrizzük városaink, falvaink biztonságát. Felelősnek érezzük magunkat, hogy Magyarországot megtartsuk magyar országnak, ahogyan elődeink is megtartották annak. Nem akarjuk feladni kultúránkat és szokásainkat, nem akarjuk, hogy félelem uralkodjon el a magyar településeken.

Mi a biztonságos jelenre és a biztonságos jövőre szavazunk, s készek vagyunk arra, hogy együttes erővel védjük meg településeinket, s védjük meg hazánkat.

Felkérjük ezért a kormányt, hogy ha kell, törvényekkel, jogszabályokkal lépjen fel a Soros-terv és a bevándorlásszervező Soros-szervezetek ellen, mert a tömeges betelepítés komoly fenyegetést jelent a magyar településekre. Miután ez a veszély minden egyes falut és várost közvetlenül fenyeget, felkérjük a magyar települések képviselő-testületeit és közgyűléseit is, hogy önkormányzati határozatban utasítsák el a Soros-tervet, és foglaljanak ők is állást a migránspárti Soros-szervezetek ellen. Ne engedjük, hogy bevándorlásszervező irodákat és programokat hozzanak létre!
Tegyünk együtt a békés és biztonságos Magyarországért!
Budapest, 2018. január 12.

